b"\n_START_ARTICLE_\nXavier Cordom\xc3\xad i Fern\xc3\xa0ndez\n_START_SECTION_\nTraject\xc3\xb2ria i responsabilitats\n_START_PARAGRAPH_\nHa estudiat filologia catalana i t\xc3\xa9 formaci\xc3\xb3 en antropologia, etnologia i folklore. Ha estat vinculat a la cultura tradicional i popular com a geganter, portador de bestiari i diable i, tamb\xc3\xa9, com a membre de la Comissi\xc3\xb3 de Festes de Sant Roc de Barcelona des del 1973._NEWLINE_\xc3\x89s director de la Casa dels Entremesos (Centre Barcelon\xc3\xad de Producci\xc3\xb3 i Difusi\xc3\xb3 de Cultura Popular d'Arrel Tradicional), director d'Actes Tradicionals del Servei de Festes de l'Institut de Cultura de Barcelona, membre del Comit\xc3\xa8 Executiu del Consell de Cultura de Barcelona, president de la Comissi\xc3\xb3 de Seguiment del Protocol Festiu de la Ciutat de Barcelona, president de la Federaci\xc3\xb3 d'Entitats de Cultura Popular i Tradicional de Barcelona Vella i secretari de l'Associaci\xc3\xb3 de Festes de la Pla\xc3\xa7a Nova i, entre altres responsabilitats, ha estat, tamb\xc3\xa9, membre del Consell Assessor de Cultura Popular i Tradicional de la Generalitat de Catalunya fins al 2008._NEWLINE_Ha estat fundador de diverses entitats, com l'Associaci\xc3\xb3 de Festes de la Pla\xc3\xa7a Nova, la Coordinadora de Colles de Gegants i de Bestiari de la Ciutat Vella de Barcelona, la Coordinadora de Geganters de Barcelona, la Coordinadora de Colles de Diables i Bestiari de Foc de Barcelona, el Col\xc2\xb7lectiu Santa Fe per al Bestiari Festiu, el Senat de les Tradicions de la Merc\xc3\xa8 i l'Agrupaci\xc3\xb3 del Bestiari Festiu i Popular de Catalunya. De moltes d'aquestes n'ha estat president o membre de la junta directiva._NEWLINE_Exerceix la direcci\xc3\xb3 art\xc3\xadstica dels actes tradicionals de les Festes de la Merc\xc3\xa8 (des de 1985), del Corpus de Barcelona (des de 1992) i de les Festes de Santa Eul\xc3\xa0lia (des de 1997). Ha estat assessor de moltes iniciatives de cultura tradicional, alhora que dissenyador, programador, organitzador i director de festes com el Toc d'Inici, el Corpus de Barcelona, el Fabulari de l'Hospitalet de Llobregat, Cerim\xc3\xb2nies Ol\xc3\xadmpiques i Paral\xc3\xadmpiques Barcelona 1992 \xe2\x80\x93Esclat de Festa-, Mat\xc3\xad de Festa Major de Nou Barris, Actes tradicionals del F\xc3\xb2rum de les Cultures o el Folkgueroles, entre moltes altres._NEWLINE_Ha col\xc2\xb7laborat amb el Centre de Promoci\xc3\xb3 de Cultura Popular i Tradicional Catalana i la Generalitat de Catalunya com a assessor de grups de foc i en el disseny de diversos espectacles per ExpoCultura, Festa del Civisme, Vols Con\xc3\xa8ixer Catalunya?, etc. Ha col\xc2\xb7laborat com a assessor de cultura tradicional i grups tradicionals per a Comediants, Focus, Taller de Cultura, Plasticiens Volants, Gerona Grup, etc. amb qui tamb\xc3\xa9 ha dissenyat espectacles d'arrel tradicional per a diverses poblacions del pa\xc3\xads i de l'estranger com Mil\xc3\xa0, Tolosa de Llenguadoc, Bordeus, Poznan (Pol\xc3\xb2nia), S\xc3\xadria, Jap\xc3\xb3, Saragossa...\n_START_SECTION_\nPublicacions i iniciatives\n_START_PARAGRAPH_\n\xc3\x89s autor d'alguns llibres relacionats amb les tradicions populars, especialment, relacionats amb el m\xc3\xb3n geganter, com Imatgeria Festiva de la Ciutat Vella de Barcelona: Gegants, Nans, Bestiari i altres personatges (Barcelona, 1995), Alt\xc3\xadssims senyors, Nobles B\xc3\xa8sties (Tarragona, 2001), A pas de gegant. Guia dels Gegants de Barcelona (Tarragona, 2001), Cent Anys dels Gegants de Sant Roc de la Pla\xc3\xa7a Nova (Barcelona, 2006), B\xc3\xa8sties de Festa (Barcelona, 2008), 4 \xc2\xbc. 425 anys de Festes de Sant Roc de Barcelona. De vot de ciutat a festa popular a la pla\xc3\xa7a Nova (Barcelona, 2014). Tamb\xc3\xa9 ha participat com a conferenciant, ponent i articulista de nombrosos treballs a revistes, publicacions, comissions i congressos de cultura popular i tradicional. Ha estat redactor de Protocols Festius del Seguici Popular de Barcelona, Protocol Festiu de la Ciutat de Barcelona i Protocol Festiu de Ciutat Vella de Barcelona, i dels projectes Recuperaci\xc3\xb3 d'imatgeria festiva de la Barcelona Vella, Proposta per una nova definici\xc3\xb3 festiva de Barcelona i la Casa dels Entremesos, Centre Barcelon\xc3\xad de Producci\xc3\xb3 i Difusi\xc3\xb3 de Cultura Popular d'Arrel Tradicional.\n_START_SECTION_\nReconeixements\n_START_PARAGRAPH_\nHa estat distingit amb la Medalla d'Honor de la Ciutat de Barcelona (Barcelona, 2008), el premi Tradicions i Costums d'\xc3\x92mnium Cultural, (Esparreguera 2004), Geganter d'Honor de l'Agrupaci\xc3\xb3 de Colles Geganters de Catalunya, (Esplugues de Llobregat, 1997), Premi Uni\xc3\xb3 de la Uni\xc3\xb3 de Colles Sardanistes de Catalunya (Figueres, 1994)."